Nebulosa planetaria

Una nebulosa planetaria ye una nebulosa en un emborbozo brillant en expansión de plasma y gas ionizau, creyada por as estrelas chigantas royas en os zaguers intes d'as suyas vidas. Joseph A. Angelo Jr. Encyclopedia of Space and Astronomy, Facts on File, 2006, ISBN 978-0-8160-5330-8, p.463

O nombre se debe a que os suyos descubridors, en o sieglo XVIII,​ observoron que a suya apariencia yera semellant a las planetas chigantas como Chupiter u Saturno vistos a traviés d'os telescopios opticos d'a epoca, encara que realment no tienen garra relación con as planetas. Se tracta d'un fenomeno relativament breu en termins astronomicos, que dura de l'orden d'as decenas de milars d'anyadas; como comparanza o tiempo de vida d'una estrela comuna ronda os diez mil millons d'anyadas.

A la fin d'a vida d'as estrelas que aconsiguen a fase de chiganta roya, as capas exteriors d'a estrela son despelidas a causa de pulsacions y a intensos aires estelars. Dimpués d'a expulsión d'istas capas, subsiste un chicot nuclio d'a estrela, o cual se troba a una gran temperatura y brila de traza intensa. A radiación ultravioleta emitida por iste nuclio ioniza as capas externas que a estrela heba feito fuera.

As nebulosas planetarias son obchectos de gran importancia en astronomía, a causa que desempenyan un paper crucial en a evolución quimica d'as galaxias, tornando a lo medio interestelar metals pesaus y atros productos d'a nucleosintesi d'as estrelas (como que carbonio, nitrocheno, oxicheno y calcio). En galaxias leixanas, as nebulosas planetarias son os solos obchectos d'os cuals se puede obtener información util sobre a suya composición quimica.

 Referencias 

Categoría:Astronomía